Susanne Clemensen (CD), 1999-12-01:
Som et af forligspartierne bag aftalen om nye frekvenspolitiske initiativer, der blev indgået her i september i år, hilser CD naturligvis det her lovforslag om ændring af lov om radiokommunikation og tildeling af radiofrekvenser og lov om offentlig mobilkommunikation velkommen.
Formålet er jo, som det fremgår af lovforslagets formålsparagraf, § 1, i videst muligt omfang at sikre brugerne adgang til et bredt, varieret og billigt udbud af telenet og teletjenester, der tilgodeser bredere samfundsmæssige behov.
Netop det sidste, at tilgodese bredere samfundsmæssige behov, er vigtigt for CD.
Derfor fremgår det også klart af den telepolitiske principaftale, at frekvenspolitikken fremover »som overordnet mål bør have at sikre det billigste, mest varierede og bredest mulige udbud af kommunikationsmuligheder til flest mulige brugere.
Hvis der er modstrid mellem bredere samfundsmæssige målsætninger, som f.eks. sikring af nød- og sikkerhedstjenester, public service m.v. og fremme af konkurrence, frekvenseffektivitet m.v., bør de overordnede samfundsmæssige formål have forrang.«
CD er glad for, at forskningsministeren i forbindelse med udarbejdelsen af det her lovforslag på den baggrund valgte at lytte til CD's ønsker om at tydeliggøre formålsparagraffen, således at der ikke kan være nogen tvivl om, at det er de overordnede samfundsmæssige formål, der har forrang.
Når vi i CD er så optaget af det, skyldes det, at vi i lang tid før teleforhandlingerne har været optaget af, hvordan vi får oprettet og styrket et sammenhængende akut behandlingssystem, og heri indgår naturligvis en koordination og øget effektivisering af alarmerings- og vagtcentraler.
Det har vi faktisk fremsat et beslutningsforslag om i anden folketingssamling 1997-98, hvorefter sundhedsministeren indvilgede i at nedsætte et udvalg, der skulle gennemgå den akutte medicinske indsats og fremkomme med konkrete forslag til forbedringer af indsatsen.
Og det udvalg har for ikke så lang tid siden barslet med en rapport.
For CD er det vigtigt at slå fast, at når vi taler om mobile tjenester til nød- og beredskabsformål, må de bredere samfundsmæssige behov have forrang.
Afslutningsvis skal jeg udtrykke min undren over, at vi med det her lovforslag åbner mulighed for gennem tildeling af radiofrekvenser til den såkaldte fælleseuropæiske TETRA-teknologi at sikre forbedrede kommunikationsmuligheder for beredskabsmyndigheder i nød- og krisesituationer, når spørgsmålet om indførelsen af TETRA knap nok eller overhovedet ikke er berørt i den 112-rapport, som det omtalte udvalg lige har barslet med.
Er det en bevidst forglemmelse fra regeringens side, eller er der tale om, at de to ministre ikke ved, hvad de hver især går og laver?
Jeg undrer mig i hvert fald over, at politiet, som ifølge 112-rapporten fortsat skal forestå akutberedskabet på sundhedsområdet, ikke er blevet hørt vedrørende det her lovforslag.
Er det, fordi de eventuelt lige har investeret i et nyt radiokommunikationsudstyr og derfor ikke er interesseret i TETRA? CD støtter naturligvis det her lovforslag, men vi har en del spørgsmål, som vi gerne vil have svar på i forbindelse med udvalgsarbejdet, nye spørgsmål, som høringssvarene bl.a. har givet anledning til.